卷之二

头痛

治偏头风痛用雄黄、细辛等分为末。左边痛嗅入右鼻；右边痛嗅入左鼻，立效。

治痰厥头痛用乌梅肉十个，盐二钱。水一盏，煎七分，去渣，无时温服，吐即佳。

治头痛用附子炮，石膏煅等分为末，脑麝少许，茶酒调半钱服。

治气虚头痛用附子一枚，炮去皮脐，为末，葱涕和丸如梧桐子大。每服五十丸，空心茶清下。

治气厥头疼用川芎、天台乌药等分为末。每服二钱，食后腊茶清调服，或葱茶汤调服。妇人气盛头疼及产后头痛，悉皆治之。

治偏正头痛用甘菊花、石膏、川芎各三钱，为末。每服三钱，茶清调下。一方用白芷，去菊花。

又方用马牙硝和酥安鼻内。

治一切头疼服药不效者用甘草一两半，水一碗，煎七分，去渣，温服。未效加二两。

卷之二

眩晕

治一时为寒所中，口不能言，眩晕欲倒用干姜一两，附子生去皮脐、细切一枚。每服三钱，水盏半，煎七分，食前温服。

治诸风目眩用蝉蜕为末。米饮下一钱匕。

治头目眩晕用大黄、荆芥穗、防风等分，为粗末。大作剂水煎，去渣服，以利为度。一方有川芎。

治感寒湿，头目眩晕用附子、白术、川芎各一钱，官桂、甘草炙各半钱。水盏半，姜七片，煎七分，温服。

治发汗多，头眩筋惕肉瞤用牡蛎粉炒黄、防风、白术等分为末。每服二钱，酒调下；米饮亦得，日二三服。